
Cladocera taxonok összehasonlító vizsgálata egy rakamazi holtmeder vizében és üledékében

Hazai sekély állóvizeinkben faj- és egyedszám tekintetében az ágascsápú rákok (Cladocera) jelentős csoportot alkotnak, amely viszonylag nagy fajszámmal fordul elő (98 hazai faj). Ezek a szervezetek Nemzeti Biodiverzitás-monitorozó Rendszerben is szerepelnek. A Cladocera fajok – planktonikus és bentikus szervezetek is – recens populációinak vizsgálatával tehát feltárhatjuk a jelenlegi biodiverzitást a taxonómiai és genetikai sokféleség szintjén, és ugyanilyen jellegű kutatást végezhetünk korábbi, évtizedekkel előbb élt populációkra is.
Munkám során azon kérdésekre kerestem a választ, hogy vajon a recens üledékek milyen mennyiségben tartalmaznak Cladocerákat, illetve, hogy az üledékben minőségileg és mennyiségileg is nagyobb számban fordulnak-e elő a Cladocera taxonok, mint a vízben. Dolgozatomban a Kis-Zátony-tó nevű holtágat vizsgáltam Tokaj-Rakamaz területén. A mintavételezés 2011 augusztusában és szeptemberében történt meg. Azért választottuk ezt a holtágat, mert viszonylag kis területe ellenére jelentős élőhelybeli különbségek figyelhetőek meg benne. Hat különböző helyről vettük a mintákat, ezek a területek eltérő makrovegetációval rendelkeznek, így ez is befolyásolhatta az eredményeimet. Minden mintavételi helyszínen szűrtünk vizet és vettünk felszíni lágy üledékmintát, mértük a mélységet és az átlátszóságokat. Az eredmények kiértékelésénél megfigyelhető, hogy jelentős különbségek vannak az üledékminták és vízminták eredményei között.



